《西涧赴山将往云罩憩天香禅刹》
清代·梦麟

天鸡叫海日，晴翠浓诸峰。丹崖媚朝雾，了了青芙蓉。

寻溪背初旭，入谷闻惊风。半岭生飞烟，忽没岩边松。

仰睇辨莲宇，稍见僧楼红。流云布群壑，清梵生虚空。

石径去不极，前路谁能穷。钩索得悬解，妙寄饶归宗。

跏趺憩莲社，叹息怀支公。

作者简介：（1728—1758）蒙古正白旗人，西鲁特氏。字文子，号午塘。乾隆十年进士。授检讨，官至户部侍郎。曾典江南乡试，留心访求人才。享年虽短，诗已能成家。有《太谷山堂集》。